咸阳获宝符赋
李觐 (Tang)
君生人者。在乎宝位。守宝位者。在乎灵符。镇四海而攸重。临万方而作孚。时或遘迍。暂沦精于甸邑。道将昭泰。旋应德于皇衢。日者●FDC6师犯顺。贼臣附进。随黄钺以外迁。与翠华而西幸。苟遇运之云否。将随时而匿影。忽影脱于金绳。遂沈埋于土梗。既而寇尽天府。驾旋京师。衣冠再朝于紫殿。文物重布于丹墀。圣上悯兹符之阙遗。恒寤寐以求之。结精诚而仰望。契幽昧以思惟。皇心退修。已闻于其政。神器大集。又叶于其期。其形欲呈。其气先觌。何五色之可爱。与三光而相射。光凝渭滨之苑。宜玉树之青青。媚贯王都之川。状银河之奕奕。载求载索。甸人斯获。捧之而片月下来。怀处而长虹上格。临宸扆同舜德之文明。照阶墀叶尧心之光宅。玉钮惟旧。芝泥尚新。螭文外发。鸟篆中陈。题为天子之宝。实抚远方之人。彼之近县。俯接城闉。我唐既斩虏将于桥上。汉氏亦拜单于于渭滨。不然者。曷不呈于异境。而见于他辰者也。当其大君出令。布蛮夷之政。匪我无以重其成命。远人厎宁。执玉帛于庭。匪我无以阐其威灵。足知宝符之复。光我昭代。唐虽旧邦。其命惟再。颂声作于外。喜气溢于内。藏之王府。将神鼎以俱崇。列彼帝庭。与宝圭而相对。盛矣哉我唐之景祚。信三皇之作配。